62015TJ0182_RES
Asia T-182/15
Sopra Steria Group SA
vastaan
Euroopan parlamentti
Unionin yleisen tuomioistuimen tuomio (neljäs jaosto) 9.4.2019
Julkiset palveluhankinnat – Tarjouspyyntömenettely – Tietotekniikkapalvelujen tarjoaminen parlamentille sekä muille unionin toimielimille ja elimille – Hankintamenettelyjen ulkopuolelle sulkeminen – Mahdollinen eturistiriita – Hankintaviranomaisen vaatimien tietojen toimittamatta jättäminen – Varainhoitoasetuksen 107 artiklan 1 kohdan b alakohta – Avoimuus – Oikeasuhteisuus – Yhdenvertainen kohtelu – Varainhoitoasetuksen 102 artiklan 1 kohta
Kumoamiskanne – Unionin tuomioistuinten toimivalta – Vaatimukset toimielimen velvoittamiseksi toimimaan tietyllä tavalla – Vaatimukset vahvistavan tuomion saamiseksi – Tutkimatta jättäminen
(SEUT 263, 264 ja 266 artikla)
(ks. 52 kohta)
Euroopan unionin julkiset hankinnat – Tarjouspyyntömenettely – Tarjouskilpailun ratkaiseminen – Tarjoajien sulkeminen hankintamenettelyn ulkopuolelle mahdollisissa eturistiriitatilanteissa – Tarkoitus
(Euroopan parlamentin ja neuvoston asetus N:o 966/2012, 107 artikla)
(ks. 78 ja 79 kohta)
Euroopan unionin julkiset hankinnat – Tarjouspyyntömenettely – Tarjouskilpailun ratkaiseminen – Tarjoajien sulkeminen hankintamenettelyn ulkopuolelle mahdollisissa eturistiriitatilanteissa – Hankintaviranomaisen asettama kielto esittää tarjouksia yhteensopimattomista eristä – Sovellettavuus koko hankintamenettelyn ajan
(Euroopan parlamentin ja neuvoston asetus N:o 966/2012, 107 artikla)
(ks. 89–92 kohta)
Euroopan unionin julkiset hankinnat – Tarjouspyyntömenettely – Tarjouskilpailun ratkaiseminen – Tarjoajien sulkeminen hankintamenettelyn ulkopuolelle mahdollisissa eturistiriitatilanteissa – Se, että tarjoaja on jättänyt toimittamatta hankintaviranomaisen vaatimat tiedot – Seuraukset – Virheellisesti menetelleen tarjoajan sulkeminen hankintamenettelyn ulkopuolelle
(Euroopan parlamentin ja neuvoston asetus N:o 966/2012, 107 artiklan 1 kohdan b alakohta)
(ks. 102, 108 ja 126 kohta)
Euroopan unionin julkiset hankinnat – Sopimuksen tekeminen tarjouspyynnön perusteella – Neuvottelumenettely, jossa hankintailmoitusta ei ole etukäteen julkaistu – Hankintamenettelyn itsenäisyys muihin hankintamenettelyihin nähden
(Euroopan parlamentin ja neuvoston asetus N:o 966/2012, 107 artikla; komission asetus N:o 1268/2012, 135 artiklan 1 kohdan a alakohta)
(ks. 112 kohta)
Euroopan unionin julkiset hankinnat – Tarjouspyyntömenettely – Velvollisuus noudattaa tarjoajien yhdenvertaisen kohtelun periaatetta ja avoimuusperiaatetta – Soveltamisala – Velvollisuus esittää valintamenettelyn ehdot ja yksityiskohtaiset säännöt selvästi, täsmällisesti ja yksiselitteisesti
(Euroopan parlamentin ja neuvoston asetus N:o 966/2012, 102 artiklan 1 kohta)
(ks. kohta 124)
Tiivistelmä
Asiassa, joka johti 9.4.2019 annettuun tuomioon, Sopra Steria Group v. parlamentti (T-182/15), unionin yleinen tuomioistuin hylkäsi kanteen, jolla vaadittiin kumoamaan Euroopan parlamentin päätökset IBI IUS ja STEEL ‑yhtymien, joihin kantaja kuului, tarjousten hylkäämisestä erien nro 2 ja 3 osalta. Tarjouspyyntömenettely koski tietotekniikkapalvelujen toimittamista parlamenttiin ja muihin Euroopan unionin toimielimiin ja virastoihin.
Tarjouspyyntö oli jaettu kahdeksaan erään. Tarjouseritelmässä todettiin, että tarjouksen tekeminen eristä nro 2 tai 3 johti siihen, ettei tarjouksen tekijä voinut tehdä tarjousta ainoana sopimuskumppanina, yhtymän jäsenenä tai alihankkijana erästä nro 4. IBI IUS ja STEEL -yhtymät, joihin kantaja kuului, tekivät 22.5.2014 tarjoukset eristä nro 2 ja 3. Samana päivänä TEPting-yhtymä, johon tytäryhtiö Steria Benelux kuului, teki tarjouksen erästä nro 4. Nämä kolme tarjousta valittiin eri sijoille asianomaisten erien osalta.
Kantaja hankki 5.9.2014 yhdistymisprosessissa (fuusio) Groupe Sterian, jonka lähes 100-prosenttisesti välillisesti omistama tytäryhtiö oli Steria Benelux, pääomasta 90,52 prosenttia. Väliintulijat ilmoittivat parlamentille yhdistymisprosessista 12.11.2014 tarjouskilpailun ratkaisemisen jälkeen mutta ennen sopimusten allekirjoittamista. Parlamentti keskeytti tarjouspyyntömenettelyn erien nro 2, 3 ja 4 osalta. TEPting-yhtymä vetäytyi 5.12.2014 hankintamenettelystä erän nro 4 osalta.
Riidanalaisissa päätöksissä, joissa molemmissa nojauduttiin kahteen samaan erilliseen perusteeseen, parlamentti katsoi yhtäältä, että tarjouseritelmän kieltoa esittää tarjouksia yhteensopimattomista eristä oli rikottu, ja toisaalta, että sille ei ollut ilmoitettu fuusion toteutumisesta oikea-aikaisesti varainhoitoasetuksen (
1
) 107 artiklan 1 kohdan b alakohdan mukaisesti. Parlamentti hylkäsi näin ollen IBI IUS ja STEEL ‑yhtymien tarjoukset.
Riidanalaisten päätösten toisen perustelun tarkastelun yhteydessä, joka voi sellaisenaan olla perusteena IBI IUS ja STEEL -yhtymien tarjousten hylkäämiselle, unionin yleinen tuomioistuin on katsonut, että kantajan merkittävä välillinen omistusosuus Steria Beneluxin osakkeista oli omiaan aiheuttamaan riskin erän nro 4 puolueellisesta täytäntöönpanosta tämän jälkimmäisen toimesta, koska tämän erän sisältönä oli erien nro 2 ja 3 toteuttamiseksi suoritettujen palveluiden arviointi. Unionin yleinen tuomioistuin katsoi näin ollen, että parlamentti ei ollut tehnyt virhettä katsoessaan, että 5.9.2014 lähtien oli olemassa seikkoja, jotka saattoivat johtaa tilanteeseen, jossa saattoi aiheutua eturistiriita.
Unionin yleisen tuomioistuimen mukaan tarjouseritelmästä ilmenee, että tarjoajien on ilmoitettava viipymättä hankintaviranomaiselle kaikista eturistiriitatilanteista tai tilanteista, joissa voi aiheutua eturistiriita.
Unionin yleinen tuomioistuin on katsonut näin ollen, että käsiteltävässä asiassa kantajan ja Groupe Sterian, jonka tytäryhtiö Sopra Benelux oli, välistä yhdistymisprosessia koskevien tietojen on katsottava olevan varainhoitoasetuksen 107 artiklan 1 kohdan b alakohdassa tarkoitettuja ”hankintaviranomaise[n] hankintamenettelyyn osallistumista varten vaa[timia] tietoja”.
Unionin yleinen tuomioistun on katsonut, että varainhoitoasetuksen 107 artiklan 1 kohdan b alakohdan mukaisesti ja kuten myös tarjouseritelmästä ilmenee, kantajan tehtävänä oli välittömästi tai niiden yhtymien välityksellä, joihin se kuului, toimia huolellisesti ja ilmoittaa parlamentille omasta aloitteestaan ja viipymättä siitä, että Sopra Group oli hankkinut Groupe Sterian osakkeet 5.9.2014, jotta parlamentilla oli käytettävissään kaikki tarvittavat tiedot kantajan tilanteen arvioimiseksi ja tarvittaessa asianmukaisten toimenpiteiden toteuttamiseksi.
IBI IUS ja STEEL ‑yhtymät, joihin kantaja kuului, ilmoittivat kuitenkin parlamentille prosessista, jossa Sopra Group hankki Groupe Sterian, ensimmäisen kerran vasta 21.11.2014 sen jälkeen, kun parlamentti oli ilmoittanut 19.11.2014 hankintamenettelyn keskeyttämisestä.
Täysin perusteetonta viivyttelyä näiden tietojen ilmoittamisessa parlamentille ei voida pitää hyväksyttävänä huolimatta väitteistä, jotka kantaja esitti unionin yleisessä tuomioistuimessa.
(
1
)	Unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25.10.2012 annettu Euroopan parlamentin ja neuvoston asetus (EU, Euratom) N:o 966/2012 (EUVL 2012, L 298, s. 1).